‫- סדרה תיעודית של NETFLIX -‬
‫- הפקה של A WILD SPACE -‬
‫- בשיתוף עם FREEBORNE MEDIA‬ ‫ועם HIGHER GROUND -‬
‫- עולם של אוקיינוסים -‬
‫זרם אדיר מתרומם לאט מהמצולות‬
‫אל מרכזו של האוקיינוס הגדול ביותר בעולם...‬
‫- קריינות: ברק אובמה -‬
‫שם הוא משיב את נפשה‬ ‫של נקבת לווייתן גדול-סנפיר תשושה‬
‫שזה עתה הפכה לאם.‬
‫היא שחתה לאורך כ-4,800 ק"מ‬ ‫של ים פתוח כדי להמליט‬
‫במים הטרופיים השקטים האלה.‬
‫לווייתנים גדולי-סנפיר הם נבונים ורגישים.‬
‫כאן, יש להם את השלווה והזמן שהם זקוקים לו‬
‫כדי לכונן את הקשר החיוני בין האם וגורה.‬
‫חיבוק עוזר לבסס‬ ‫את אחד הקשרים החזקים ביותר בטבע.‬
‫אבל הם לא יכולים להישאר כאן.‬
‫אם הם ייקלעו לסערה בים הפתוח,‬
‫היא עלולה להפריד ביניהם.‬
‫ולכן הם שוחים למקלט היחיד‬ ‫בחלק הזה של מרכז האוקיינוס השקט,‬
‫איי הוואי.‬
‫אך מסוכן להגיע לשם.‬
‫לווייתנים גדולי-סנפיר זכרים‬ ‫מפטרלים בדרכי הגישה לאיים,‬
‫בידיעה שכל נקבה בוגרת שמגיעה לכאן,‬ ‫תהיה בקרוב מוכנה להזדווג,‬
‫ולכן שווה את המרדף.‬
‫הגור בן שני הטונות שלה אינו מודע לסכנות.‬
‫אבל גורים עלולים להיהרג או לאבד את אימם‬ ‫בהתנגשות עם זכר שמשקלו 40 טונות.‬
‫ולכן, אמא מתקשרת איתו בלחישות,‬
‫ומנסה לא להישמע.‬
‫העדיפות הראשונה שלה היא להגן על הגור שלה.‬
‫אבל הוא רוצה לשחק.‬
‫ההתזות התמימות שלו מסגירות אותם.‬
‫כעת, המרוץ יוצא לדרך.‬
‫הם מאיצים ל-24 קמ"ש.‬
‫תריסר יריבים מתחילים להתחרות עליה‬
‫במרוץ חיזור.‬
‫עם הגור שלה לצידה,‬ ‫האם לא יכולה להתחמק מהם.‬
‫היא נתפסה.‬
‫וכל מה שהיא יכולה לעשות עכשיו‬ ‫זה לנסות להגן על הגור שלה‬
‫בזמן שהזכרים נלחמים להתקרב אליה.‬
‫שמונים טונות של‬ ‫שומן לווייתנים ושרירים מתנגשים.‬
‫אמא משתמשת בסנפיר החזה בן חמשת המטרים שלה‬ ‫כדי להדוף זכר שמתקרב מדי.‬
‫היא עושה כל שביכולתה‬ ‫כדי להגן על התינוק שלה.‬
‫הוא מתעייף במהירות‬
‫והם שוחים לעבר מים רדודים.‬
‫ואז הזכר הגדול ביותר מצליח שוב להשיג אותה.‬
‫הוא משחרר מחסום של בועות.‬
‫זהו מפגן של שליטה‬
‫שנועד להוכיח שיש לו אנרגיה עודפת.‬
‫הוא מסלק בכוח כל יריב שמתקרב יותר מדי,‬
‫ונותן לאם ולגור הזדמנות לצלול ולהיעלם.‬
‫היא מרשה לו ללוות את שניהם למקום מבטחים.‬
‫תחת הגנתו, הם יכולים לנוח.‬
‫ואם הוא יהיה סבלני מספיק,‬ ‫ייתכן שבבוא העת, היא תבחר להזדווג איתו.‬
‫אבל הגור שלה נשאר עדיין בראש מעייניה.‬
‫עכשיו הוא יכול לינוק ללא דאגה,‬
‫לשחק בבטחה...‬
‫ולהשתכשך במים ככל שירצה.‬
‫בעוד כמה חודשים, אמא והגור שלה,‬
‫ביחד עם שאר‬ ‫הלווייתנים גדולי-הסנפיר של הוואי,‬
‫יתחילו את מסעם צפונה‬
‫אל אזורי האכילה העשירים שלהם בתקופת הקיץ,‬
‫במרחק חצי אוקיינוס מכאן.‬
‫האוקיינוסים שלנו כה רחבים‬ ‫עד שהם מעניקים לכוכב שלנו את צבעו.‬
‫לאורך ההיסטוריה האנושית,‬ ‫הם היו שער אל הבלתי נודע.‬
‫אפילו כיום, פני האוקיינוס‬ ‫הם שער לעולם אחר.‬
‫עולם של מסתורין‬
‫ודרמה,‬
‫שיושביו הם יצורים כה נבונים‬
‫ושכה נדיר לראותם‬
‫עד שאנחנו רק מתחילים להכיר אותם.‬
‫אך בשעה שהעולם עובר שינוי חסר תקדים,‬
‫כך גם האוקיינוסים שלנו.‬
‫נצפה בדרכים מדהימות לשרוד...‬
‫בשעה שאנו מתמודדים‬ ‫עם העולם המשתנה במהירות הזה ביחד.‬
‫נחווה את האתגרים שלהם,‬
‫נחשוף את סודותיהם,‬
‫ונגלה חיים דומים יותר לשלנו‬
‫מכפי שאי פעם יכולנו להעלות בדעתנו.‬
‫מעולם לא הייתה תקופה חשובה יותר‬ ‫שבה מוטל עלינו לחקור את הפלאים,‬
‫את ההפתעות,‬
‫ואת חדוות החיים ברחבי האוקיינוסים שלנו.‬
‫המסע שלנו מתחיל במרחב הכחול‬ ‫שמכסה כמעט שליש מכוכב הלכת שלנו.‬
‫- האוקיינוס השקט -‬
‫מבין כל האוקיינוסים שלנו,‬ ‫האוקיינוס השקט הוא הגדול והעמוק ביותר.‬
‫זרמים רבים מסתחררים‬ ‫ברחבי האוקיינוס האדיר הזה‬
‫אבל אחד מאחד את כולם.‬
‫הוא חלק ממחזור המים‬ ‫העוצמתי ביותר בכדור הארץ.‬
‫אנחנו מכנים אותו "המסוע הימי",‬
‫והוא מעיר את האוקיינוס השקט לחיים‬ ‫באופנים מדהימים.‬
‫כמו שוניות האלמוגים במערב האוקיינוס השקט,‬
‫שם הוא תומך‬
‫במגוון הגדול ביותר של חיי ים‬ ‫שאפשר למצוא בכדור הארץ.‬
‫זהו ביתו של הדג המפורסם ביותר בעולם.‬
‫השושנון או דג הליצן.‬
‫ושל המשפחה שלו.‬
‫הם חיים בתוך שושנת ים על שפת המדרון‬
‫עם נוף לים.‬
‫הזרם הגדול מרענן‬ ‫את האלמוגים שבונים את העולם הזה,‬
‫ומאפשר להם לשגשג‬
‫בכך שהוא מביא מים נקיים ועשירים בחמצן‬
‫מהים הפתוח ממש עד סף דלתם.‬
‫בדיוק מה שהקטנצ'יק הזה צריך.‬
‫כי בקרוב הוא יהפוך להורה בפעם הראשונה.‬
‫אמא הטילה יותר מ-100 ביצים יקרות,‬ ‫ועכשיו תפקידו של אבא הוא לדאוג להן.‬
‫מה שאומר לשמור אותן מסודרות,‬
‫להבריש מהן לכלוך וחול,‬
‫ולדאוג להן מסביב לשעון.‬
‫השונית מלאה בטורפים,‬
‫ושושנת ים מטופחת תגן על המשפחה‬ ‫באמצעות זרועותיה הצורבניות,‬
‫בתנאי שאבא יבצע את המטלות שלו,‬
‫וישמור שהכול יהיה נקי ומצוחצח.‬
‫אבל הקפדה על ביצוע מטלות הבית‬
‫והשמירה על ניקיון הביצים‬
‫היא משימה קשה.‬
‫במיוחד היום.‬
‫רפסודה של אבנים צפות.‬
‫זה סימן לכוחות טבע בפעולה.‬
‫כי איפשהו הרחק מכאן,‬
‫התפרץ הר געש תת ימי,‬
‫ויצר אבני ספוג,‬
‫מיליארדי סלעים וולקניים מלאים בגז,‬
‫שעשויים להיסחף למרחק של אלפי קילומטרים‬
‫על פני המסוע הימי.‬
‫זה הסיוט הנורא מכול של אב טרי.‬
‫אבל בטווח הארוך,‬
‫הבלגן הזה עשוי להיות חדשות טובות‬ ‫לכל השכונה.‬
‫כי אבני הספוג יימסו לאיטן,‬
‫וישחררו חומרים מזינים‬ ‫שתומכים בהתפתחות ובצמיחה.‬
‫מתברר שקצת לכלוך לא ממש מזיק.‬
‫בכל מקום שבו הוא זורם,‬ ‫המסוע הימי מביא איתו עושר יוצא דופן,‬
‫ובאוקיינוס השקט,‬ ‫דרכו מונחית על ידי כוח עצום.‬
‫כוח שביכולתו ליצור הרים.‬
‫שרשרת הרי געש פעילים‬ ‫שאורכה 40,000 ק"מ ושמכונה "טבעת האש",‬
‫מקיפה את האוקיינוס הזה.‬
‫החל ממערב האוקיינוס השקט,‬ ‫היא יוצרת קו חוף הררי‬
‫שמנחה את הזרם הגדול בלולאה צפונה‬
‫בעודו נושא יותר מ-50 מיליון טונות‬ ‫של מים טרופיים בשנייה‬
‫לעבר איי יפן,‬
‫שם הוא מחמם את המים שמקיפים אותם‬ ‫לטמפרטורה של כ-27 מעלות.‬
‫מספיק כדי לקיים שוניות אלמוגים טרופיות‬
‫צפונית יותר מאשר בכל מקום אחר‬ ‫על פני כדור הארץ.‬
‫דיונון רחב-זרועות צעיר‬
‫מחפש רומנטיקה.‬
‫כי היום נפתח נשף הדיונונים השנתי,‬
‫שמתקיים בכל אביב כשהמים החמים‬ ‫מסייעים לעורר את הדחף שלהם למצוא בת זוג.‬
‫לדיונונים יש יכולת מדהימה‬
‫לבטא את רגשותיהם באמצעות עורם.‬
‫אבל כוח העל הזה עלול גם להיות חולשה.‬
‫במיוחד אם הם קצת לחוצים מהדייט הראשון.‬
‫נקבה מסוימת אחת משכה את תשומת ליבו.‬
‫נשימה עמוקה.‬
‫הנה הוא בא!‬
‫כשהוא מתקרב,‬
‫מוחו מתחבר ישירות עם אלפי פיקסלים שבעורו,‬
‫כדי לומר,‬
‫"היי. אני מגניב, קר רוח ורגוע."‬
‫בדיוק מה שהיא מחפשת.‬
‫אך הצרות לא מאחרות להגיע.‬
‫החבר'ה הקשוחים האלה‬ ‫לא מסתירים את תוקפנותם.‬
‫שחצנותם ופסי הזברה שלהם מעידים שהם כועסים‬
‫ואינם חוששים להפיל את חיתתם.‬
‫הזכר הצעיר מסולק משם.‬
‫אבל כמו הענק הירוק,‬ ‫לא כדאי להם להכעיס אותו.‬
‫הם לא יאהבו אותו כשהוא יכעס.‬
‫כהרף עין הוא מפגין את פסי הזברה העזים שלו.‬
‫כשכעסו משתחרר,‬
‫הוא מבריח משם יריב.‬
‫והוא חוזר לנקבה.‬
‫אבל היא לא מעוניינת בבחור קשוח.‬
‫כדי לזכות בה, יהיה עליו לשמור על קור רוח.‬
‫ולכן, במפגן עוצר נשימה,‬
‫הוא מציג את אישיותו כחצויה.‬
‫באמצעות הגוונים הרגועים שלו,‬ ‫הוא מראה לנקבה שהוא מרוסן,‬
‫בעוד שהוא מציג ליריביו את פסי המאצ'ו שלו.‬
‫לבסוף, בזכות קצת ניהול כעסים,‬ ‫כוח העל שלו הפך ליתרון.‬
‫והוא מוכיח שהוא טיפוס חזק אך גם רגיש.‬
‫סוף סוף, היא מתרשמת.‬
‫העניינים מתקדמים מהר בעולם הדיונונים.‬
‫ועד מהרה, הם מקימים משפחה.‬
‫היא מטילה את הביצים שלהם‬
‫במקום שבו הזרם ישמור עליהן חמות‬ ‫ויספק להן חמצן.‬
‫מכאן, גם הזרם הגדול משנה את אופיו,‬
‫ומתעשר במינרלים‬ ‫כשהוא חולף על פני הרי הגעש הפעילים‬
‫שמסמנים את הגבול הצפוני של טבעת האש.‬
‫וכאשר הוא מגיע לחופי אלסקה,‬ ‫שלוש שנים לאחר מכן,‬
‫הוא עוזר בעריכת משתה שנתי.‬
‫לווייתנים גדולי-סנפיר.‬
‫הם עשו את כל הדרך מהוואי‬ ‫בציפייה לשלל העונתי הזה.‬
‫אבל הדיג לא מה שהיה פעם.‬
‫כי כיום, ציי הדיג שלנו‬ ‫מגיעים לשם תכופות קודם.‬
‫בגלל התיאבון שלנו לדגים,‬
‫טורפים ימיים נאלצים להתחרות בנו.‬
‫אבל לשני הטיפוסים המפוקפקים האלה‬ ‫יש פינה נסתרת.‬
‫ותוכנית‬
‫להערים על בני האדם.‬
‫באמצעות גניבת דגים‬
‫ממדגרת דגי סלמון.‬
‫הרשתות האלה מכילות‬ ‫14 מיליון דגי סלמון צעירים‬
‫שבקרוב ישוחררו כדי לעזור‬ ‫באכלוס מחדש של הטבע.‬
‫למה להתחרות בציי הדיג‬ ‫כשיש לך מזנון של אכול ככל יכולתך?‬
‫אבל חוות הדגים הזאת מאובטחת כמו פורט נוקס.‬
‫ואי אפשר לחמוק דרך האבטחה‬ ‫אם אתה באורך של 15 מטר.‬
‫בניגוד לכמה גנבים קטנים.‬
‫זאת נראית כמשימה בלתי אפשרית.‬
‫אבל חברי הצמד הערמומי הזה‬ ‫עורכים תצפיות על המטרה כבר שנים.‬
‫ויש להם תוכנית‬
‫לתקוף ברגע שהמדגרה‬ ‫תשחרר את דגי הסלמון הצעירים.‬
‫צעד ראשון, דאג שהתזמון שלך יהיה נכון‬
‫ושמור על פרופיל נמוך.‬
‫כשנראה שלא נשקפת סכנה,‬
‫הכספת נפתחת.‬
‫צלצול השרשראות הוא כשל פעמון הקורא לארוחה,‬
‫ומיידע את הלווייתנים שהשלל יצא לדרכו.‬
‫שלב שני, לפרוץ פנימה‬
‫לפני שדגי הסלמון הצעירים יוצאים.‬
‫זהו שוד שבו חוטפים מכל הבא ליד,‬
‫אבל רוב הדגים משתחררים לחופשי‬ ‫ומתחילים להתפזר בים.‬
‫ולכן הצעד הסופי הוא להפריח רשת של בועות‬
‫שמסתירה תכסיס חדש כדי לתפוס מזון.‬
‫הם משתמשים בסנפירי החזה שלהם‬ ‫כדי לכנס את הדגים לכדור הדוק אף יותר.‬
‫הפושעים הגאונים האלה ביצעו את השוד המושלם,‬
‫ועם זאת מספיק סלמון הצליח לברוח‬ ‫כדי להגדיל את מספרם בטבע.‬
‫בסופו של דבר,‬ ‫אין דבר שבני האדם יכולים לעשות‬
‫כדי לעצור את גנבי האוקיינוס בני 40 הטונות.‬
‫כשהוא מתחיל לעקוב אחר קו החוף דרומה,‬
‫הזרם הקר והפורה מעשיר‬ ‫את החוף המערבי הוולקני של אמריקה הצפונית,‬
‫ותומך ביערות של אצות ענק,‬
‫שחלקן מתרוממות לגובה‬ ‫של 55 מטר מעל קרקעית הים,‬
‫ומעניקות בית למגוון מדהים של חיים.‬
‫כל קומה מאוכלסת.‬
‫אריות ים מרחפים בין הענפים.‬
‫לוטרות ים נחות בין צמרות האצות...‬
‫וצדות את טרפן על קרקעית היער,‬
‫שבצילו חוסה עולם קסום של חסרי חוליות.‬
‫השפעת הזרם משנה אפילו‬ ‫את החיים מעבר לאוקיינוס.‬
‫בזכותו מתקיים יער גשם חופי‬ ‫שמשתרע על פני אלפי קילומטרים,‬
‫שכולל את העצים הגבוהים ביותר בעולם.‬
‫הם יכולים לגדול רק כאן,‬ ‫במקום שבו הזרם מקרר את האוויר,‬
‫מטביל אותם בערפל ים, מספק גשם רך‬
‫ומסייע בשמירת הקרירות בכל קו החוף הזה.‬
‫כשהזרם מגיע ללוס אנג'לס,‬
‫מהירותו מואטת,‬
‫ובכמה ימי קיץ רגועים,‬
‫שכבת פני הים מתחממת בדיוק במידה הנכונה‬
‫כדי להכין את הבמה למופע מרהיב.‬
‫האור המדהים הזה נקרא "ביולומינסנציה",‬
‫הזוהר שבוקע ממיליארדי פלנקטון מיקרוסקופי.‬
‫כשהם נחבטים, הם פולטים אור זרחני.‬
‫וזה מה שאריות הים הקליפורנים האלה‬ ‫ציפו לו.‬
‫כשלהקות סרדינים ניזונים מהפלנקטון,‬
‫הם נדלקים,‬
‫ומפנים את אור הזרקורים לעצמם.‬
‫כל הפעילות הזאת מושכת דולפינים לסעודה.‬
‫מופע הזיקוקים הטבעי יוצר כל כך הרבה אור‬ ‫עד שאפילו טורפים יומיים נמשכים אליו.‬
‫מי היה מאמין?‬
‫אחד ממפגני האורות המרשימים ביותר בטבע,‬
‫מסתתר לעיני כול,‬
‫ממש מעבר לאורות הבוהקים של אל-איי.‬
‫כשהזרם הגדול זורם לעבר האזור הטרופי,‬
‫חלק ממנו מוסט לעבר ים מדברי.‬
‫מפרץ קליפורניה במקסיקו.‬
‫באמצעות חידוש מתמיד של מימיו,‬
‫הזרם עוזר לשמור על המפרץ פורה וקריר.‬
‫הוא נקרא האקווריום של העולם,‬
‫בשל מגוון הדגים העצום ששוחים בו.‬
‫אבל לא כל הדגים שמחים לשחות עם העדר.‬
‫על קרקעית המים הרדודים,‬
‫יש עולם מיניאטורי‬ ‫שמספק אתר פעילות פרטי יותר.‬
‫נקבת קרנון הסיגנל הזאת מעוניינת בבן זוג.‬
‫כמה זכרים באורך חמישה ס"מ‬ ‫להוטים להתחרות על תשומת ליבה.‬
‫אבל היא מעוניינת רק בחזק ביותר,‬
‫בגדול ביותר‬
‫ובזה שלבוש הכי יפה.‬
‫אז איזו דרך טובה יותר לבחור‬
‫מאשר לערוך תחרות ריקוד...‬
‫ולראות למי יש את הקצב הכי טוב,‬
‫הסגנון,‬
‫והסיבולת?‬
‫כל קרנון מוסיף מהלכי ריקוד משלו,‬
‫ומנסה להתעלות על האחרים.‬
‫אקסטנשן מעולה.‬
‫ביצוע כובש.‬
‫אבל מה פסק הדין?‬
‫האם לדגים יש כישרון?‬
‫הממ.‬
‫זה "לא" ממנה.‬
‫אבל אין סיבה לרצח על רחבת הריקודים.‬
‫הנה עוד נקבה.‬
‫המסיבה יכולה להימשך כל היום‬
‫באולם הנשפים היוקרתי ביותר במקסיקו.‬
‫המסוע הימי גועש קדימה במרץ הרחק מהאמריקות‬
‫אל מרכז האוקיינוס השקט.‬
‫באזור נידח זה,‬
‫הנוסעים צריכים לגמוע‬ ‫מרחקים עצומים כדי למצוא מזון.‬
‫ובכל מקום שהם יכולים,‬ ‫הם רוכבים על גבי הזרם.‬
‫כמו דולפיני סטנלה ארוכת-חרטום.‬
‫קל לאבד אחד את השני כאן.‬
‫ולכן, הם מבצעים פירואטים‬ ‫עד לגובה של שלושה מטרים באוויר.‬
‫ההתזות הרועשות מסייעות להם להישאר יחד.‬
‫כדי שיוכלו לשייט בלהקת-על‬
‫של עד 5,000 פריטים.‬
‫במקום מרוחק זה, עמוק מתחת לגלים,‬
‫טבעת האש מולידה הרי געש תת ימיים‬
‫ופתחי אוורור במעמקי הים‬
‫שמשנים את המבנה של קרקעית הים עצמה,‬
‫ושיש להם השלכות על אלה ששוחים הרחק מעל.‬
‫נקבת דג מנטה תופסת טרמפ על הזרם.‬
‫מוטת הכנפיים באורך שמונת המטרים שלה‬ ‫מאפשרת לה לנוע בקלות באוקיינוס.‬
‫היא נמצאת בדרכה למפגש סודי‬ ‫באוקיינוס העמוק.‬
‫הר מצולה‬
‫מתרומם מן התהום.‬
‫אחד מיותר מ-30,000 פסגות‬ ‫שחבויות מתחת לפני האוקיינוס השקט.‬
‫הם עשויים מלבה,‬ ‫ולכל אחד מהם יש חתימה מגנטית ייחודית‬
‫שמספקים להם עפרות המתכת שחבויות בהם,‬
‫ושאותן היא יכולה לזהות‬ ‫באמצעות חוש שהיא חולקת עם קרוביה.‬
‫הכרישים.‬
‫החוש הזה הופך את הרי המצולה למקום מפגש.‬
‫ומספק הזדמנות נדירה‬ ‫לנוודים מתבודדים באוקיינוס להתרועע.‬
‫אבל בני האדם ניצלו רבים מהרי המצולה האלה,‬
‫ורוקנו מהם את הדגים.‬
‫ב-50 השנים האחרונות,‬
‫מספר הכרישים ירד ב-90 אחוז‬ ‫בחלקים מסוימים של האוקיינוס השקט,‬
‫ובכך ריסק מערכות שבריריות של חיים.‬
‫רק באמצעות הגנה על הרי המצולה האלה,‬
‫נוכל להציץ ולראות איך הם מעשירים‬ ‫את החיים ברחבי מרכז האוקיינוס השקט.‬
‫הם מזכירים לנו עד כמה האוקיינוסים שלנו‬ ‫יכולים להיות עשירים‬
‫כשאנחנו בוחרים לשמור עליהם.‬
‫שלושה רבעים מהפעילות הוולקנית העולמית‬ ‫מתרחשת מתחת לפני הים.‬
‫אבל מדי כמה שנים,‬ ‫הרי געש פורצים מעל לפני המים,‬
‫ויוצרים איים חדשים‬ ‫כשהלבה פורצת דרך קרום כדור הארץ.‬
‫כשהלבה זורמת לים,‬ ‫היא מתקררת במהירות, ויוצרת חופים משוננים.‬
‫במרחק 1000 ק"מ מחופי אקוודור,‬
‫קיימת שרשרת של איים וולקניים‬ ‫שעלתה בנתיבו של המסוע הימי.‬
‫איי הגלאפגוס.‬
‫הרי הגעש הפעילים של האיים‬ ‫יוצרים קו חוף סבוך,‬
‫והזדמנות לטורף בעל טכניקות פורצות דרך.‬
‫אריה ים גלאפגוס‬
‫והמשפחה שלו.‬
‫הגורה שלהם עדיין צעירה מדי‬ ‫בשביל לצוד את מזונה בעצמה.‬
‫לכן, זה תפקידם של אמא ואבא‬
‫לצאת לציד.‬
‫הם בחרו לבנות את ביתם‬ ‫על הסלעים הוולקניים האכזריים האלה‬
‫מסיבה טובה.‬
‫הם מוגנים מהאוקיינוס הפתוח‬ ‫באמצעות מבוך של ערוצים ומפרצים רדודים.‬
‫ועם זאת, יש להם גישה‬
‫לכמה מהאזורים הימיים העשירים ביותר בדגים‬ ‫במרכז האוקיינוס השקט.‬
‫כשהזרם הגדול מתנגש באיים הוולקניים האלה,‬
‫הוא דוחף מים עשירים במזון אל על,‬
‫מדשן את פני הים...‬
‫ומעשיר שפע של חיים‬
‫ממש סמוך לחוף.‬
‫אבל בשביל אריות הים,‬
‫זו אינה משימה קלה‬ ‫להביא משהו מזה לגורה שלהם.‬
‫כי יש להם תחרות.‬
‫כרישים שחורי-סנפירים.‬
‫הזרימה הנוסקת מושכת טונה מוזהבת,‬ ‫אחד הדגים המהירים ביותר בים,‬
‫שמגיעים למהירות של כ-65 קמ"ש.‬
‫לאריות הים אין סיכוי לתפוס אותם בים הפתוח.‬
‫דגי טונה בדרך כלל מתרחקים ממים רדודים.‬
‫ולכן, אריה הים הזכר מפריח חומה של בועות‬
‫שחוסמת את נתיב המילוט שלהם‬ ‫ומאלצת אותם לשחות לעבר החוף.‬
‫באמצעות שיתוף פעולה, אריות הים‬ ‫הודפים את דגי הטונה לתוך ערוץ לבה ישן,‬
‫ומובילים אותם לתוך מלכודת.‬
‫עכשיו, לאריות הים יש יתרון.‬
‫אבל יריביהם מריחים את הדם.‬
‫הזכר תפס את שללו,‬
‫אבל הוא מוקף בכרישים.‬
‫נשיכה אחת עלולה להשאיר אותו פצוע‬ ‫וחסר יכולת לדאוג למשפחתו.‬
‫כשהכול נגמר, הזכר נחלץ ללא פגע.‬
‫אבל הוא איבד של שללו.‬
‫בכל זאת, הגורה שלהם צריכה לאכול.‬
‫ולכן אמא אינה מוותרת.‬
‫והכרישים יודעים זאת.‬
‫אז הסיכוי היחיד של אריה הים‬
‫הוא להדוף את הטונה‬ ‫למקום שהכרישים לא יכולים להגיע אליו.‬
‫ישר מחוץ לאוקיינוס.‬
‫לבסוף, לגורה הצעירה שלהם‬ ‫יש את כל האוכל שהיא יכולה לבקש,‬
‫הודות ליכולות הציד הייחודיות של הוריה,‬
‫שלא נראות בשום מקום מלבד כאן‬
‫באיי הגלאפגוס.‬
‫המסוע הימי ממשיך בזרימתו‬ ‫ומפיח חיים בכל האוקיינוס השקט.‬
‫דרושים לו רק ארבע שנים כדי לחצות‬
‫את המקטע הארוך ביותר‬ ‫של ים פתוח בכדור הארץ.‬
‫דרום האוקיינוס השקט‬ ‫שאורכו יותר מ-19,000 ק"מ.‬
‫שם נקבת צב ים ירוק מקווה למצוא מזון.‬
‫היא מקשיבה לצלילי גלים מרוחקים.‬
‫גלים עצומים שמונעים על ידי רוחות,‬ ‫נשברים על הסלעים,‬
‫ומשחררים כמה מהגלים החזקים ביותר בעולם.‬
‫זה לא מקום למוגי לב.‬
‫כי מתחת לכל הגלים הפולינזיים האלה,‬
‫זו סכנה ממשית‬
‫כאשר מאות טונות של מי ים‬ ‫מתנפצים על הקרקעית עם כל גל צינור.‬
‫אנשים רוכבים על הגלים כאן מזה מאות שנים,‬
‫אבל אבותיה של נקבת הצב‬ ‫הסתערו על הגלים הנשברים הרבה לפנינו.‬
‫היא יודעת איך לפלס לעצמה דרך ביניהם.‬
‫בניגוד לאחרים.‬
‫חוץ מזה, היא לא כאן כדי לגלוש.‬
‫היא באה לטרוף.‬
‫היא יודעת שהאצות הכי טובות צומחות‬ ‫איפה שהאלמוגים לא יכולים,‬
‫באזור הפגיעה, ממש היכן שהגלים נשברים.‬
‫הודות לכישוריה,‬ ‫המרעה הטוב ביותר עומד רק לרשותה.‬
‫כולם בדרום האוקיינוס השקט צריכים להתמודד‬ ‫עם כוחות הטבע החזקים ביותר.‬
‫כשהר געש התפוצץ בטונגה ב-2022,‬
‫הוא שחרר אנרגיה‬ ‫שמשתווה ל-1,000 פצצות אטום,‬
‫ושלח גלי הלם בכל רחבי העולם.‬
‫אבל באירועי תוהו ובוהו כאלה אנחנו מגלים‬ ‫את תפקידה המפתיע ביותר של טבעת האש.‬
‫במשך מיליוני שנים,‬
‫השאירו ההתפרצויות האלה מאחוריהן‬ ‫יותר מ-20,000 איי גן עדן.‬
‫שכל אחד מהם הוא קרש קפיצה לחיים,‬
‫ומסייע ליצורים להתפרש ברחבי‬ ‫המרחבים העצומים של דרום האוקיינוס השקט.‬
‫ולעתים נדירות מאוד,‬
‫טבעת האש והזרם הגדול פועלים יחדיו‬
‫וזורקים לנוסעים למרחקים ארוכים האלה‬ ‫חבל הצלה נוסף:‬
‫נשיאת רפסודות של אבני ספוג‬
‫שמציעות מעבר בטוח לטרמפיסטים.‬
‫למקום רחוק אפילו כמו‬ ‫שונית המחסום הגדולה של אוסטרליה.‬
‫ובחזרה למקום שממנו יצאנו למסענו,‬ ‫שונית האלמוגים של מערב האוקיינוס השקט.‬
‫בית חדש, שבו הנוודים‬ ‫יכולים סוף-סוף להתיישב.‬
‫אם הם ימצאו מקום בין המקומיים.‬
‫במסענו סביב האוקיינוס השקט,‬
‫סייע המסוע הימי‬ ‫בהפיכת טבעה ההרסני של טבעת האש‬
‫לכוח מפיח חיים רב עוצמה.‬
‫אבל מסעו האדיר בן אלף השנים...‬
‫דרך כל האוקיינוסים שלנו...‬
‫הוא רק בתחילת דרכו.‬
‫בפעם הבאה,‬
‫הזרם ממשיך לאוקיינוס ההודי.‬
‫מלא מרץ‬
‫ומרהיב,‬
‫אבל תחרותי מאוד.‬
‫בהתמודדות עם השפעתה ההולכת וגוברת‬ ‫של הציביליזציה האנושית‬
‫רק הפיקחים ביותר‬
‫יהיו אלה שימצאו דרכים חדשות‬
‫כדי לשרוד.‬
‫תרגום כתוביות: שלמה ליברמן‬